शैली दिआं बी अपनिआं बिशेशतां हुदिआं न। शैली भाशा पर निर्भर हुंदी ऐ। भाशा दा परजोग करने दी विधि गै शैली ऐ। भाशा वाक्यें कन्ने बनदी ऐ ते वाक्य शब्दें कन्ने बनदे न। इस आस्तै वाक्य ते शब्द शैली दे अंग न, अलंकार ओह्दी सजाबट ऐ ते मुहाबरे शैली दी ट्हौर हुंदे न। कत्था च शैली दी पन्शान बर्णनें च इस्तमाल कीते गेदे निक्के बड्डे वाक्यें च कीती जंदी ऐ। लोककत्था दे वाक्य आमतौरा पर सरल ते निक्के-निक्के हुंदे न। जिआं-इक राजा हा। ओह्दे चार पुत्तर हे। जिल्ले राजा बुड्ढा होन लगा तां उसने अपने चौंने पुत्तरें गी आखेआ- "तुस अपना न्यां कराओ जे तुंदे चा राजा केड़ा होना चाईदा। जेड़ा सारें च स्याना होना में उसी गै राज देना ऐ। राजे दे पुत्रें सोचेआ-इत्थें साढ़ा न्यां कुन कराग । कदें-कदें कत्थ सुनाने आलै दे पढ़े लिखे दा होने कारण कत्था दे वाक्य लम्मे बी होई जंदे न।" जिआं- "पर करनी मालकै दी जे ढलदी बरेसा च राजै दी निक्की रानी गी मेदबारी होई गेई ते फी इक दिन उदे घर बड़ा शैल पुत्तर होआ। जेल्ले बजीरै गी पता लग्गा तां ओ बड़ा निम्मोझान होई गेआ ते होने आले राजकुमारै गी मारने दिआं सबीला सोचन लगा।"